錢塘清照律師芝草出其父墓上爲作此詩
作者：饒節
朝代：宋

paragraphs: 槃槃千丈松，磅礴犯雲漢。
要爲根所持，龍蛇走斷岸。
英英西洛花，妙爲天下冠。
根移枝可易，人爲過其半。
君看此靈芝，不與彼共貫。
超然自挺立，初不頼根榦。
儻可種而植，朱門當爛漫。
胡爲不可致，圖畫空傳翫。
芝生在何許，可卜不待彖。
忠臣孝子家，義夫烈士館。
吉事定有祥，豈是供好玩。
道人律之師，父蠱雖不幹。
平生沙門行，報德已無算。
向來郭氏阡，盛事傳里閈。
青青十畝陰，手植幾脫腕。
召和不吹律，脩德自幽贊。
至今超山下，百本益璀璨。
亭亭卷雲濤，濯濯立鵝鸛。
乃知天人間，决定可覆按。
野人爲作詩，誦實不敢贊。